text: SønderjyskE forlænger med Bjørn Paulsen
  31 august 2013 kl. 06.14
  Bjørn Paulsen, der har trådt sine ungdomsstøvler hos SUB-Sønderborg, får nu forlænget kontrakten med yderligere tre sæsoner i SønderjyskE.
  Det unge stortalent havde ellers først kontraktudløb til næste sommer; men begge parter er så tilfredse med samarbejdet, at det nu fortsætter til 30. juni 2017.
  Det er stor flid, ihærdighed og tålmodighed, der ifølge sportschef Ole Nielsen nu belønnes med kontraktforlængelsen:
  - Bjørn Paulsen har gennemgået en flot udvikling, særligt i den forgangne sæson, hvor han i foråret fik meget spilletid. Han tog udfordringen op, da vi i sin tid ønskede at omskole ham fra at være angriber til den nuværende position som midtstopper.
  - Der er stadig meget udviklingspotentiale i Bjørn Paulsen, og jeg er overbevist om, at han med sin altid positive indstilling til tingene vil fortsætte i det gode spor, siger Ole Nielsen.
  Fakta om Bjørn Paulsen:
  Alder: 22 årHøjde: 190 cm.Vægt: 84 kg.Position: Forsvar/midtstopperKontrakt: 30. juni 2017.Tidligere klubber: SUB Sønderborg, Haderslev Fodbold Klub.
  
  